Jann Sjursen (KD), 2003-11-19:
Jeg vil godt sige tak først og fremmest til ordførerne for de øvrige partier, men selvfølgelig også til ministeren for svarene her i sidste omgang.
Lad mig gøre den overordnede betragtning, at jeg er fuldstændige enig med ministeren i, at aborthandlingsplanen jo ikke alene skal være med til f.eks. at begrænse antallet af aborter.
Hvad er det for vilkår, vi byder vores børn at vokse op under i vores samfund?
Hvad er det for vilkår, vi byder forældre generelt i forhold til at kunne varetage den forældreopgave, de har?
Men det går nok lidt for vidt på nuværende tidspunkt at komme ind på alle de spørgsmål, der kunne være værd at tage op i den sammenhæng.
Men jeg vil sige, at jeg principielt er helt enig.
Hvis man skal se på, hvordan man begrænser antallet af aborter, er man nødt til at se på en bred vifte af spørgsmål, som også ligger klart uden for den aborthandlingsplan, som vi har, og som vi også får med det forslag til vedtagelse, som Tinget kommer tilbage til i morgen.
Jeg vil også godt om det finansielle have lov til at sige, at selvfølgelig er købekraften ens, for så vidt angår kroner opnået på satspuljen som på finansloven.
Men jeg synes dog, at det siger noget om regeringens ambition, om man opfører udgifterne det ene eller det andet sted.
Lad det blot være sagt her.
Igen vil jeg afsluttende understrege, at set med Kristendemokraternes øjne er de 14 mio. kr. så langt fra tilstrækkeligt også i forhold til det ambitionsniveau, som jeg synes man kan høre ud af den debat, vi har haft her i dag, og som kommer til udtryk for alle partiers vedkommende i forhold til at få nedbragt det høje aborttal ved nye initiativer på det her område.
Jeg vil sige, at vi har opnået et udmærket delresultat i forbindelse med finans- og satspuljeforhandlingerne her i år.
Men vi stiller os ikke tilfredse med, at det er den pulje, som så gælder for de kommende år.
Jeg mener, at vi er nødt til at tage spørgsmålet op ved næste års finanslovforhandlinger, hvor vi også er lidt nærmere på målet og evalueringen af den nuværende handlingsplan og dermed også ved, hvilke nye initiativer der skal tages.
Så synes jeg, vi har haft en spændende og åben debat.
Og som fru Birthe Skaarup fra Dansk Folkeparti i øvrigt sagde på et tidspunkt - ordføreren tillod sig at komme med lidt højttænkning fra gruppen, eller hvad det var - så er det vel nu, vi skal komme frem med de forslag, der kan være til nye initiativer.
Det synes jeg sådan set er meget rigtigt sagt.
Jeg synes, det har været godt.
Debatten her i dag har været præget af, at man har kunnet lufte initiativer, uden at man af den grund nødvendigvis behøver at blive klynget op på at finansiere krone for krone.
Det må komme andetstedsfra og i et andet forhandlingslokale end lige præcis dette.
Jeg synes, det er værd at notere to ting ud over den diskussion, der har været om de enlige mødre og de studerende, hvor vi fra Kristendemokraternes side er helt enige i, at her er der brug for forbedringer.
Jeg er glad for, at flere ordførere har fremdraget det aspekt. Det gælder også diskussionen om fortrydelsespillen både i forhold til, hvad den kemi gør ved kvinders krop, som Enhedslistens ordfører har været inde på, det er en særskilt problemstilling, men så sandelig også, hvordan vi sikrer en rådgivning i forbindelse med brug af fortrydelsespillen.
Også et sådant spørgsmål bør tages op i den nye aborthandlingsplan.
Jeg er glad for, at ordførerne er enige i, at der skal lægges vægt på såvel forebyggelse, rådgivning som forskning, sådan som det også fremgår af det forslag til vedtagelse, som er fremsat her i dag med alle partiers deltagelse.
Alle partier undtagen Kristendemokraterne har sagt god for den.
Vi er jo ikke et parti, der ligefrem hylder den årsdag, men jeg vil ikke desto mindre her ved debattens afslutning, uanset at vi ikke er for fri abort og har en principiel anden tilgang i tillæg til andre til diskussionen om, hvorfor vi skal have nedbragt det høje aborttal, sige, at med de 30 år, som er gået, synes jeg alligevel, det er glædeligt, at Folketinget i dag kan stå bag et forslag til vedtagelse fra alle partiers side, hvor vi uanset den principielle forskel, der kan være i tilgangen til spørgsmålet om fri abort, kan være enige om, at vi i hvert fald skal gøre alt, hvad vi kan, for at forebygge uønsket graviditet. Vi skal gøre alt, hvad vi kan, for at sikre, at de, der bliver uønsket gravide, også får en solid og sober rådgivning for at kunne træffe nogle ordentlige valg, også det valg, der måtte bestå i, at man vælger at føde barnet og få et liv med det efterfølgende.
Det synes jeg er en udmærket markering, også i anledning
af de 30 år, at tage med sig fra debatten i dag.
Så jeg vil godt sige tak for debatten til ordførerne og også til ministeren.